stanford-oval/wikipedia huggingface dataset:
กระทรวงพาณิชย์และแรงงานสหรัฐ

กระทรวงพาณิชย์และแรงงานสหรัฐ (อังกฤษ: United States Department of Commerce and Labor) เป็นกระทรวง (department) ซึ่งดำรงอยู่เพียงชั่วระยะเวลาสั้น ๆ ในคณะรัฐมนตรีสหรัฐ มีบทบาทข้องเกี่ยวกับการควบคุมสัดส่วนธุรกิจขนาดใหญ่ (big business)
กระทรวงนี้จัดตั้งเมื่อวันที่ 14 กุมภาพันธ์ ค.ศ. 1903 ในรัฐบาลของธีโอดอร์ โรสเวลต์ หนึ่งในลูกสังกัด คือ ทบวงบรรษัท (Bureau of Corporations) ซึ่งมีขอบข่ายอำนาจเป็นงานสืบสวนสอบสวน ต่อมาในวันที่ 4 มีนาคม ค.ศ. 1913 กระทรวงเปลี่ยนชื่อเป็น กระทรวงพาณิชย์สหรัฐ (United States Department of Commerce) ส่วนทบวงกรมในสังกัดซึ่งชำนัญพิเศษด้านแรงงานก็โอนย้ายไปยังกระทรวงแรงงานสหรัฐ (United States Department of Labor) ที่ตั้งขึ้นใหม่ และทบวงบรรษัทก็แยกออกไปเป็นหน่วยงานอิสระชื่อ คณะกรรมการพาณิชย์กลาง (Federal Trade Commission) เมื่อ ค.ศ. 1915
กระทรวงนี้มีหัวหน้า คือ รัฐมนตรีว่าการกระทรวงพาณิชย์และแรงงานสหรัฐ (United States Secretary of Commerce and Labor) ซึ่งเป็นสมาชิกคณะรัฐมนตรี แต่เมื่อมีการปรับปรุงกระทรวงทบวงกรมใน ค.ศ. 1913 นั้น ตำแหน่งรัฐมนตรีก็แยกออกเป็นรัฐมนตรีว่าการกระทรวงพาณิชย์สหรัฐ และรัฐมนตรีว่าการกระทรวงแรงงานสหรัฐ ตามไปด้วย
สืบเนื่องจากความพยายามตัดลดงบประมาณส่วนกลางใน ค.ศ. 2011 ริชาร์ด เบอร์ (Richard Burr) สมาชิกวุฒิสภา หนุนร่างรัฐบัญญัติ  S. 1116 เพื่อรวมกระทรวงทั้งสองเข้าด้วยกันอีกครั้งภายใต้ชื่อ "กระทรวงพาณิชย์และแรงงาน" (Department of Commerce and the Workforce) แต่จนบัดนี้ร่างรัฐบัญญัติดังกล่าวก็ยังไปไม่ไกลเกินกว่าขั้นเสนอต่อคณะกรรมาธิการ
แหล่งข้อมูลอื่น

"Labor and Commerce, Department of" . New International Encyclopedia. 1905.
| ด ค ก กระทรวงและทบวงของรัฐบาลกลางสหรัฐ |
| --- | --- |
กระทรวง:   เกษตร   พาณิชย์   กลาโหม   ศึกษาธิการ   พลังงาน   สาธารณสุขและบริการประชาชน   ความมั่นคงภายใน   การเคหะและพัฒนาเมือง   มหาดไทย   ยุติธรรม   แรงงาน   การต่างประเทศ   คมนาคม   การคลัง   การทหารผ่านศึก 
ทบวง:   ทหารบก   ทหารเรือ   ทหารอากาศ 
อดีตกระทรวง:   พาณิชย์และแรงงาน   สาธารณสุข ศึกษาธิการและสวัสดิการ   ไปรษณีย์   การสงคราม 
| ด ค ก รัฐมนตรีว่าการกระทรวงของรัฐบาลกลางแห่งสหรัฐ |
| --- | --- |
ปัจจุบัน:  เกษตร  พาณิชย์  กลาโหม  ศึกษาธิการ  พลังงาน  สุขภาพและบริการมนุษย์สหรัฐ  ความมั่นคงแห่งมาตุภูมิ  การเคหะและพัฒนาเมือง  มหาดไทย  ยุติธรรม  แรงงาน  การต่างประเทศ  คมนาคม  การคลัง  การทหารผ่านศึก 
อดีต:  พาณิชย์และแรงงาน  สาธารณสุข ศึกษาธิการและสวัสดิการ  ทหารเรือ  ไปรษณีย์  ทหารบก
กระบวนการทริปเปิลอัลฟา

ภาพทั่วไปของกระบวนการทริปเปิลอัลฟา
กระบวนการทริปเปิลอัลฟา (อังกฤษ: Triple alpha process) คือกลุ่มของปฏิกิริยานิวเคลียร์ฟิวชันซึ่งนิวเคลียสของฮีเลียม-4 สามตัว (อนุภาคอัลฟา) จะแปลงไปเป็นคาร์บอน
ดาวฤกษ์ที่มีอายุมากขึ้นจะสะสมฮีเลียมเอาไว้ ซึ่งเป็นผลผลิตจากห่วงโซ่โปรตอน–โปรตอนและวงจรซีเอ็นโอซึ่งเกิดขึ้นที่แกนของดาว ผลผลิตที่เกิดจากปฏิกิริยานิวเคลียร์ฟิวชันต่อเนื่องของฮีเลียมกับไฮโดรเจนหรือนิวเคลียสฮีเลียมอื่นๆ จะทำให้เกิด ลิเทียม-5 และเบริลเลียม-8 ขึ้นมาตามลำดับ ธาตุทั้งสองนี้ไม่เสถียรอย่างรุนแรงและแทบจะสลายตัวกลับไปเป็นนิวเคลียสขนาดเล็กตามเดิมในทันที เมื่อดาวฤกษ์ใช้เชื้อเพลิงไฮโดรเจนจนหมด แกนของดาวจะเริ่มยุบตัว จนกระทั่งอุณหภูมิในใจกลางเพิ่มสูงขึ้นถึง ~100×106 K (8.6 keV) ถึงจุดนี้นิวเคลียสฮีเลียมจะหลอมเข้าด้วยกันในอัตราที่สูงพอจะเอาชนะอัตราการเกิดผลผลิตของมัน คือเบริลเลียม-8 และสลายตัวกลับไปเป็นนิวเคลียสฮีเลียมสองตัว นั่นหมายความว่าจะมีนิวเคลียสเบริลเลียม-8 น้อยลงในแกนกลาง ซึ่งสามารถหลอมกับนิวเคลียสฮีเลียมตัวอื่นและกลายไปเป็นคาร์บอน-12 ซึ่งเป็นธาตุที่เสถียรกว่า
กระบวนการทริปเปิลอัลฟาเป็นสิ่งที่พบเห็นได้ยาก และใช้เวลานานมากในการสร้างคาร์บอนขึ้นมา นั่นเป็นเหตุผลว่าทำไมจึงไม่มีคาร์บอนเกิดขึ้นตั้งแต่ตอนเกิดบิกแบง เพราะแค่ในเวลาแค่ไม่กี่นาทีหลังบิกแบง อุณหภูมิก็ลดลงต่ำกว่าจุดที่ต้องทำให้เกิดนิวเคลียร์ฟิวชันแล้ว
กระดูกสะบัก

| กระดูกสะบัก  (scapula) |
| --- | --- |
พื้นผิวด้านหน้าของกระดูกสะบักข้างซ้าย
พื้นผิวด้านหลังของกระดูกสะบักด้านซ้าย
ตัวระบุ
MeSH: D012540
TA98: A02.4.01.001
TA2: 1143
FMA: 13394
ศัพท์ทางกายวิภาคของกระดูก[แก้ไขบนวิกิสนเทศ]
ในกายวิภาคศาสตร์ของมนุษย์ กระดูกสะบัก (อังกฤษ: scapula) เป็นกระดูกแบบแบน (flat bone) ชิ้นหนึ่งที่เป็นส่วนประกอบสำคัญของกระดูกส่วนไหล่ (shoulder girdle) โดยมีส่วนที่ติดต่อกับกระดูกไหปลาร้า (clavicle) และกระดูกต้นแขน (humerus) นอกจากนี้ยังเป็นที่ยึดเกาะของเอ็นเพื่อประกอบเป็นข้อต่อไหล่ (shoulder joint) และมีกล้ามเนื้อหลายมัดที่มีพื้นผิวบนกระดูกสะบักเป็นจุดเกาะต้น (origin) และจุดเกาะปลาย (insertion) อีกด้วย ดังนั้นกระดูกสะบักจึงเป็นกระดูกที่มีความสำคัญยิ่งในการเคลื่อนไหวของแขนรอบข้อต่อไหล่
ลักษณะทางกายวิภาคทั่วไป

กระดูกสะบักเป็นกระดูกที่เป็นรูปสามเหลี่ยมที่มีขอบด้านข้างแบนราบ ดังนั้นบนกระดูกนี้จึงมีพื้นผิวสองด้าน ขอบสามด้าน และมุมสามด้าน ซึ่งได้แก่
พื้นผิวด้านหน้า (Costal/Anterior surface)
พื้นผิวด้านหลัง (Dorsal surface)
ขอบด้านบน (Superior border)
ขอบด้านข้าง (Lateral/Axillary border)
ขอบแนวกลาง (Medial/Vertebral border)
มุมด้านบน (Superior angle)
มุมด้านข้าง (Lateral angle)
มุมด้านล่าง (Inferior angle)
ที่มุมด้านข้างของกระดูกสะบัก จะพบรอยบุ๋มขนาดใหญ่ ซึ่งเรียกว่า แอ่งกลีนอยด์ (glenoid fossa) ซึ่งแอ่งนี้ทำหน้าที่เป็นเบ้าให้กับส่วนหัวของกระดูกต้นแขน เพื่อประกอบเป็นข้อต่อกลีโนฮิวเมอรัล (glenohumeral joint) ซึ่งเป็นข้อต่อหลักของการเคลื่อนไหวของส่วนต้นแขน เหนือและใต้ต่อแอ่งนี้จะมีปุ่มเล็กๆ ชื่อว่า ปุ่มเหนือแอ่งกลีนอยด์ (supraglenoid tubercle) และปุ่มใต้แอ่งกลีนอยด์ (infraglenoid tubercle) ซึ่งก็จะเป็นจุดเกาะต้นของกล้ามเนื้อของต้นแขน
พื้นผิวและกล้ามเนื้อที่เกี่ยวข้องของกระดูกสะบัก

พื้นผิวบนกระดูกสะบักจะมีสองด้าน คือพื้นผิวด้านหน้าและพื้นผิวด้านหลัง ทั้งสองพื้นผิวจะมีกล้ามเนื้อต่างๆ ทั้งของส่วนหลัง ไหล่ และแขนเข้ามายึดเกาะมากมาย
พื้นผิวและกล้ามเนื้อที่เกี่ยวข้องของกระดูกสะบัก > พื้นผิวด้านหน้า

พื้นผิวด้านหน้า (Costal/Anterior surface) เป็นด้านของกระดูกสะบักที่หันไปทางด้านกระดูกซี่โครง จะมีลักษณะเป็นแอ่งขนาดใหญ่ แอ่งนี้เรียกว่าแอ่งใต้กระดูกสะบัก (subscapularis fossa) ซึ่งเป็นพื้นที่ส่วนใหญ่ของแอ่งนี้จะเป็นจุดเกาะต้นของกล้ามเนื้อใต้กระดูกสะบัก (subscapularis muscle) นอกจากนี้ ที่มุมด้านล่างของพื้นผิวด้านหน้ายังเป็นจุดเกาะต้นของกล้ามเนื้อเซอร์ราตัส แอนทีเรียร์ (Serratus anterior) ซึ่งเป็นกล้ามเนื้อที่มีจุดเกาะปลายที่กระดูกซี่โครง ดังนั้นจึงช่วยในการเคลื่อนไหวของช่องอกขณะหายใจ นอกจากนี้ยังช่วยดึงกระดูกสะบักไม่ให้เอียงไปทางด้านหลังมากเกินไปอีกด้วย
พื้นผิวและกล้ามเนื้อที่เกี่ยวข้องของกระดูกสะบัก > พื้นผิวด้านหลัง

พื้นผิวด้านหลัง (Dorsal surface) จะถูกแบ่งออกเป็นสองส่วน โดยแนวยื่นของกระดูกซึ่งเรียกว่า แนวสันกระดูกสะบัก (scapular spine) ซึ่งจะมีจุดที่กระดูกยื่นออกมามากที่สุด เรียกว่า ทูเบอร์ สแคปูลี (tuber scapulae) ซึ่งจุดนี้จะอยู่เยื้องมาทางด้านแนวข้างของแนวสันกระดูกสะบัก ปลายสุดของแนวสันนี้จะมีลักษณะยื่นออกไปเป็นพิเศษ ซึ่งเรียกว่า อโครเมียน (acromion) นอกจากนี้ ยังมีส่วนของกระดูกที่ยื่นออกมาจากขอบทางด้านข้าง (lateral border) ของกระดูกสะบัก และงอคล้ายตะขอ ซึ่งเรียกว่า โคราคอยด์ โพรเซส (coracoid process) ทั้งอโครเมียนและโคราคอยด์ โพรเซส เป็นจุดเกาะที่สำคัญของกล้ามเนื้อและเอ็นที่เป็นส่วนประกอบของไหล่ แนวสันของกระดูกสะบักบนพื้นผิวด้านหลังนี้ จะแบ่งบริเวณด้านหลังของกระดูกสะบักออกเป็นสองแอ่ง ได้แก่
แอ่งเหนือแนวสันกระดูกสะบัก (supraspinous fossa) เป็นแอ่งขนาดเล็ก พื้นที่ส่วนใหญ่จะเป็นจุดเกาะต้นของกล้ามเนื้อซุปปราสไปนาตัส (supraspinatus muscle) นอกจากนี้ที่ขอบด้านบนเหนือแอ่งนี้ จะมีรอยเว้าเล็กๆ ซึ่งเรียกว่า รอยเว้าเหนือแนวสันกระดูกสะบัก (supraspinous notch) ซึ่งจะเป็นทางผ่านของหลอดเลือดซุปปราสไปนาตัส (supraspinatus artery) และเส้นประสาทเหนือกระดูกสะบัก (suprascapular nerve) ซึ่งมาเลี้ยงกล้ามเนื้อดังกล่าว
แอ่งใต้แนวสันกระดูกสะบัก (infraspinous fossa) เป็นแอ่งที่มีขนาดใหญ่กว่าและเว้าเข้าไปทางด้านหน้ามากกว่า พื้นที่ส่วนใหญ่จะเป็นจุดเกาะต้นของกล้ามเนื้ออินฟราสไปนาตัส (infraspinatus muscle) ขณะที่ขอบทางด้านข้างของแอ่งนี้จะเป็นจุดเกาะต้นของกล้ามเนื้ออีกสองมัด คือกล้ามเนื้อเทเรส เมเจอร์ (teres major muscle) และกล้ามเนื้อเทเรส ไมเนอร์ (teres minor muscle) กล้ามเนื้อทั้งสองนี้มีหน้าที่หลักในการเคลื่อนไหวของแขนเข้าหาลำตัว หรือการหุบแขน (arm adduction) นั่นเอง นอกจากนี้ ขอบทางด้านแนวกลางของแอ่งนี้ยังเป็นจุดเกาะปลายของกล้ามเนื้อจากส่วนหลัง ซึ่งได้แก่ กล้ามเนื้อรอมบอยด์ เมเจอร์ (rhomboid major muscle) และกล้ามเนื้อรอมบอยด์ ไมเนอร์ (rhomboid minor muscle) อีกด้วย
บนแนวสันกระดูกสะบักก็ยังมีจุดเกาะต้นของกล้ามเนื้อเดลทอยด์ (deltoid muscle) ซึ่งเป็นกล้ามเนื้อหลักของไหล่ ขณะเดียวกันก็มีจุดเกาะปลายของกล้ามเนื้อทราพีเซียส (trapezius muscle) ซึ่งเป็นกล้ามเนื้อจากบริเวณหลัง และช่วยในการยกไหล่
รูปประกอบเพิ่มเติม

ภาพถ่ายพื้นผิวด้านหน้าของกระดูกสะบักข้างซ้าย
ภาพถ่ายพื้นผิวด้านหลังของกระดูกสะบักข้างซ้าย
ด้านหน้าของกระดูกส่วนไหล่
ภาพวาดแสดงส่วนประกอบของข้อต่อไหล่ของมนุษย์
ภาพวาดแสดงส่วนประกอบของข้อต่อไหล่ของมนุษย์
กล้ามเนื้อของพื้นผิวด้านหลังของกระดูกสะบัก และด้านหลังของต้นแขน
มุมมองทางด้านข้างของกระดูกสะบักด้านซ้าย
กระดูกสะบักและระบบหลอดเลือดแดงในบริเวณใกล้เคียง
มุมมองด้านข้างของกระดูกส่วนอกและไหล่ จะเห็นกระดูกสะบักที่ด้านข้างทั้ง 2 ข้าง
กระดูกหู

| กระดูกหู  (Ossicles) |
| --- | --- |
กระดูกหู
กระดูกหูและเอ็นยึด มุมมองจากด้านหน้าเมื่อตัดผ่านเยื่อแก้วหู
รายละเอียด
ตัวระบุ
ภาษาละติน: membrana tympani
MeSH: D004429
TA98: A02.1.17.001
TA2: 880
FMA: 52750
ศัพท์ทางกายวิภาคของกระดูก[แก้ไขบนวิกิสนเทศ]
กระดูกหู (อังกฤษ: ossicles หรือ auditory ossicles) เป็นกระดูกขนาดเล็ก 3 ชิ้นในร่างกายมนุษย์ ซึ่งอยู่ภายในช่องว่างในหูชั้นกลาง ทำหน้าที่ในการส่งผ่านเสียงจากอากาศไปยังห้องหูชั้นใน (labyrinth) ที่บรรจุไปด้วยของเหลว (อวัยวะรูปหอยโข่ง (cochlea)) หากไม่มีกระดูกหูจะทำให้เกิดภาวะสูญเสียการได้ยินระดับกลางหรือระดับรุนแรง
การเจริญพัฒนา

การศึกษาแสดงให้เห็นว่ากระดูกหูในเอ็มบริโอสัตว์เลี้ยงลูกด้วยน้ำนมนั้นยึดเกาะกับส่วนเดนทารี (dentary) ของขากรรไกรล่าง กระดูกนี้เกิดจากการสร้างเนื้อกระดูกจากต้นแบบซึ่งเป็นกระดูกอ่อนซึ่งยึดเกาะกับขากรรไกรล่าง เรียกกระดูกอ่อนนี้ว่า "Meckel's cartilage" เมื่อเอ็มบริโอเจริญเติบโตขึ้น กระดูกอ่อนนี้จะแข็งขึ้นกลายเป็นกระดูก ในระยะสุดท้ายของพัฒนาการกระดูกนี้จะแยกออกจากขากรรไกรและเคลื่อนเข้าไปอยู่ในบริเวณหูชั้นใน โครงสร้างที่เรียกว่าหูชั้นกลางประกอบด้วยกระดูกทั่ง (incus) , กระดูกโกลน (stapes) , กระดูกค้อน (malleus) และเยื่อแก้วหู (tympanic membrane) ซึ่งมีความสัมพันธ์กับกระดูกควอเดรต (quadrate) , กระดูกพรีอาร์ติคิวลาร์ (prearticular) , กระดูกอาร์ติคิวลาร์ (articular) และกระดูกแองกูลาร์ (angular) ในขากรรไกรล่างของสัตว์เลื้อยคลาน ด้วยเหตุนี้เองนักวิจัยจึงเชื่อในความเหมือนกันเพราะสัตว์เลี้ยงลูกด้วยน้ำนมและสัตว์เลื้อยคลานต่างมีบรรพบุรุษร่วมเดียวกัน
กายวิภาคศาสตร์

กระดูกหูเป็นกระดูกที่อยู่ในหูชั้นกลาง เรียงตามลำดับจากเยื่อแก้วหูไปยังหูชั้นในคือ กระดูกค้อน (malleus หรือ hammer) ,กระดูกทั่ง (incus หรือ anvil) และกระดูกโกลน (stapes หรือ stirrup) โดยชื่อกระดูกมาจากลักษณะของกระดูกนั่นเอง
กระดูกค้อน เกิดข้อต่อกับกระดูกทั่ง และยึดเกาะกับเยื่อแก้วหู ซึ่งเป็นตัวส่งผ่านพลังงานการสั่นสะเทือน
กระดูกทั่ง เชื่อมระหว่างกระดูกทั้งสองชิ้น
กระดูกโกลน เกิดข้อต่อกับกระดูกทั่ง และยึดเกาะกับเยื่อแผ่นของช่องรูปไข่ (oval window หรือ fenestra ovalis) ซึ่งเป็นทางเปิดระหว่างหูชั้นกลางและเวสทิบูล (vestibule) ของหูชั้นใน
หน้าที่

เมื่อคลื่นเสียงเดินทางเข้ามาในหูชั้นนอก และทำให้เยื่อแก้วหูสั่นสะเทือน จะทำให้กระดูกค้อนซึ่งเป็นกระดูกที่ถัดเข้ามาและยึดเกาะกับเยื่อแก้วหูเคลื่อนที่ กระดูกค้อนจะส่งผ่านความสั่นสะเทือน ผ่านกระดูกทั่ง ไปยังกระดูกโกลน และสุดท้ายไปยังเยื่อของช่องรูปไข่ซึ่งเป็นทางเปิดเข้าสู่เวสทิบูลของหูชั้นใน
กระดูกหูมีประโยชน์ในแง่การขยายสัญญาณเสียงโดยหลักการได้เปรียบเชิงกลผ่านกลไกของคานและการลดพื้นที่ของการกระจายแรง ซึ่งการสั่นสะเทือนลัพธ์จะน้อยกว่าถ้าคลื่นเสียงถูกส่งจากหูชั้นนอกไปยังช่องรูปไข่โดยตรง อย่างไรก็ตามการเคลื่อนที่ของกระดูกหูนั้นถูกควบคุมได้โดยกล้ามเนื้อเล็กๆ บางมัด เช่น กล้ามเนื้อเทนเซอร์ ทิมพานี (tensor tympani) และกล้ามเนื้อสเตปีเดียส (stapedius) เชื่อว่ากล้ามเนื้อเหล่านี้หดตัวเพื่อลดการสั่นสะเทือนของกระดูกหูเพื่อป้องกันหูชั้นในจากเสียงที่ดังมากเกินไป และเชื่อว่าช่วยในการจำแนกความถี่ของเสียงความถี่สูงให้ดีขึ้นโดยการลดการส่งผ่านเสียงความถี่ต่ำ กล้ามเนื้อเหล่านี้จะพัฒนาดีในสัตว์พวกค้างคาวซึ่งมีประโยชน์ในการยับยั้งการส่งผ่านเสียงร้องของตัวเองในหูระหว่างการส่งเสียงสะท้อนนำทาง (echolocation) (โซนาร์)
ในบางครั้งข้อต่อระหว่างกระดูกหูอาจเกิดไม่ยืดหยุ่น เช่น โรคหินปูนเกาะที่ฐานกระดูกโกลน (otosclerosis) ซึ่งเกิดจากการรวมตัวของกระดูกโกลนกับช่องรูปไข่ ทำให้เกิดภาวะสูญเสียการได้ยินและต้องรับการรักษาด้วยการผ่าตัด
แหล่งข้อมูลอื่น

The middle ear and the ossicles เก็บถาวร 2005-12-27 ที่ เวย์แบ็กแมชชีน
กระทรวงสวัสดิการสุขภาพและครอบครัว

| --- | --- |
ตราประจำชาติอินเดีย
ภาพรวมหน่วยงาน
ก่อตั้ง: 1976
เขตอำนาจ:  ประเทศอินเดีย
สำนักงานใหญ่: เซาธ์บล็อค  ไรสินาฮิลล์, นิวเดลี 28°36′50″N 77°12′32″E﻿ / ﻿28.61389°N 77.20889°E﻿ / 28.61389; 77.20889
งบประมาณต่อปี: ₹69,000 โคร (293.5 แสนล้านบาท) (2020-21 est.)
ฝ่ายบริหารหน่วยงาน: หรรษ วรธัน (Harsh Vardhan), รัฐมนตรี อัศวินี กุมาร จูเบย์ (Ashwini Kumar Choubey), รัฐมนตรีประจำรัฐ (Minister of State) ปรีติ สุทัน (Preeti Sudan), เลขานุการสุขภาพ (Health Secretary)
กระทรวงสวัสดิการสุขภาพและครอบครัว (อังกฤษ: Ministry of Health and Family Welfare) เป็นกระทรวงของรัฐบาลอินเดียที่มีหน้าที่ในการดูแลนโยบายสาธารณสุขภายในประเทศอินเดีย นอกจากนี้ยังมีหน้าที่รับผิดชอบโครงการของรัฐบาลทั้งหมดที่เกี่ยวข้องกับการวางแนครอบครัวของชาวอินเดีย
รัฐมนตรีประจำกระทรวงถือว่าอยู่ในระดับคณะรัฐมนตรีด้วยสถานะสมาชิกของคณะรัฐมนตรีอินเดีย รัฐมนตรีคนปัจจุบันคือหรรษ วรธัน (Harsh Vardhan)
นับตั้งแต่ปี 1955 กระทรวงได้ทำการตีพิมพ์ตำหรับยาอินเดีย (Indian Pharmacopoeia) โดยผ่านทางคณะกรรมการตำหรับยาอินเดีย (Indian Pharmacopoeia Commission; IPC) ซึ่งทำหน้าที่ควบคุมดูแลมาตรฐานของยาและอุปกรณ์การแพทย์ในประเทศอินเดีย
องค์ประกอบ

ดูเพิ่ม: บริการสุขภาพในประเทศอินเดีย
กระทรวงประกอบด้วยสองกรม ได้แก่ กรมสวัสดิการสุขภาพและครอบครัว (Department of Health and Family Welfare) และกรมวิจัยสุขภาพ (Department of Health Research)
กระทรวงศึกษาธิการสหรัฐ

| --- | --- |
United States Department of Education
ตราประจำกระทรวง
ธงประจำกระทรวง
 อาคารลินดอน เบนส์ จอห์นสัน คือที่ตั้งสำนักงานของกระทรวง
ภาพรวมกระทรวง
ก่อตั้ง: 17 ตุลาคม ค.ศ. 1979
กระทรวงก่อนหน้า: กระทรวงสาธารณสุข การศึกษา และบริการมนุษย์สหรัฐอเมริกา สำนักงานศึกษาธิการสหรัฐอเมริกา
เขตอำนาจ: รัฐบาลกลางแห่งสหรัฐอเมริกา
สำนักงานใหญ่: 400 Maryland Avenue SW, วอชิงตัน ดี.ซี. 38°53′11.45″N 77°1′7.86″W﻿ / ﻿38.8865139°N 77.0188500°W﻿ / 38.8865139; -77.0188500
บุคลากร: 4,400 (2016)
งบประมาณต่อปี: 32 ล้านดอลลาร์สหรัฐฯ (2009) 56 ล้านดอลลาร์สหรัฐฯ (est. 2010) 71 ล้านดอลลาร์สหรัฐฯ (est. 2011) 68.1 ล้านดอลลาร์สหรัฐฯ (2012) 69.8 ล้านดอลลาร์สหรัฐฯ (2013) ARRA Funding: 102 ล้านดอลลาร์สหรัฐฯ (2009) 51 ล้านดอลลาร์สหรัฐฯ (est. 2010) 23 ล้านดอลลาร์สหรัฐฯ (est. 2011) 19.4 ล้านดอลลาร์สหรัฐฯ (2012)
ฝ่ายบริหารกระทรวง: จอห์น คิง จูเนียร์, รัฐมนตรี
เอกสารหลัก: Department of Education Organization Act
เว็บไซต์: www.ed.gov
กระทรวงศึกษาธิการสหรัฐอเมริกา (อังกฤษ: United States Department of Education) เป็นกระทรวงของรัฐบาลกลางแห่งสหรัฐ ก่อตั้งขึ้นในวันที่ 17 ตุลาคม ค.ศ. 1979 เซ็นรับรองโดยประธานาธิบดี จิมมี คาร์เตอร์ และเริ่มปฏิบัติการในวันที่ 4 พฤษภาคม ค.ศ. 1980
กระทรวงศึกษาธิการนั้นแยกออกมาจาก กระทรวงสาธารณสุข ศึกษาธิการ และสวัสดิการสหรัฐ ก่อนเปลี่ยนชื่อเป็นกระทรวงสาธารณสุขและบริการมนุษย์สหรัฐ มีเจ้ากระทรวงคือรัฐมนตรีว่าการกระทรวงศึกษาธิการสหรัฐ โดยจัดว่าเป็นกระทรวงขนาดเล็ก มีเจ้าหน้าที่เพียง 5,000 ราย และมีงบประมาณในปี ค.ศ. 2016 เพียง 73 ล้านดอลลาร์สหรัฐฯ
รายการอ้างอิง

United States Department of Education Official Website
Department of Education in the Federal Register
How is the Department of Education Organized
ผลงานของ กระทรวงศึกษาธิการสหรัฐ ที่โครงการกูเทินแบร์ค
| ด ค ก กระทรวงและทบวงของรัฐบาลกลางสหรัฐ |
| --- | --- |
กระทรวง:   เกษตร   พาณิชย์   กลาโหม   ศึกษาธิการ   พลังงาน   สาธารณสุขและบริการประชาชน   ความมั่นคงภายใน   การเคหะและพัฒนาเมือง   มหาดไทย   ยุติธรรม   แรงงาน   การต่างประเทศ   คมนาคม   การคลัง   การทหารผ่านศึก 
ทบวง:   ทหารบก   ทหารเรือ   ทหารอากาศ 
อดีตกระทรวง:   พาณิชย์และแรงงาน   สาธารณสุข ศึกษาธิการและสวัสดิการ   ไปรษณีย์   การสงคราม
กระบวนการพัฒนาซอฟต์แวร์

ในทางวิศวกรรมซอฟต์แวร์ กระบวนการพัฒนาซอฟต์แวร์ (อังกฤษ: software development process) คือ กระบวนการที่แบ่งขั้นตอนการพัฒนาซอฟต์แวร์เป็นระยะต่าง ๆ ที่ชัดเจนเพื่อปรับปรุงการออกแบบ (design improvement), การจัดการผลิตภัณฑ์ (product management) และ การจัดการโครงการ (project management) กระบวนการนี้ยังมีอีกชื่อหนึ่งว่า วงจรชีวิตของการพัฒนาซอฟต์แวร์ (software development life cycle หรือ SDLC) กระบวนการนี้ยังประกอบไปด้วยการจำกัดคำนิยามของสิ่งที่จะส่งมอบให้กับลูกค้าหรือส่วนที่สร้างขึ้นโดยทีมงานโครงการ ก่อนที่จะลงมือพัฒนาหรือปรับปรุงแอปพลิเคชันซอฟต์แวร์
กระบวนการพัฒนาซอฟต์แวร์ส่วนใหญ่ในปัจจุบันสามารถกล่าวโดยรวมว่า เป็นกระบวนการพัฒนาซอฟต์แวร์แบบเอจายล์ กระบวนการพัฒนารูปแบบอื่น ๆ ประกอบด้วย โมเดลแบบจำลองน้ำตก (Waterfall model, การสร้างสินค้าต้นแบบ (Prototyping), โมเดลแบบก้าวหน้าและแบบทำซ้ำ (Iterative and incremental model), โมเดลรูปแบบจำลองบันไดเวียน (Spiral model), rapid application development (RAD) และ extreme programming
กระบวนการสันติภาพในประเทศอัฟกานิสถาน

ธงชาติอัฟกานิสถาน (ซ้าย), กลุ่มตาลีบัน (กลาง) และสหรัฐอเมริกา (ขวา)
กระบวนการเพื่อสันติภาพในประเทศอัฟกานิสถาน (อังกฤษ: Afghan peace process) ประกอบด้วยโครงการข้อเสนอและการเจรจาเพื่อสิ้นสุดสงครามที่ยังดำเนินอยู่ในประเทศอัฟกานิสถาน ถึงแม้จะมีความพยายามเกิดขึ้นเป็นครั้งคราวนับตั้งแต่สงครามเริ่มต้นในปี 2001 การเจรจาและขบวนการเรียกร้องสันติภาพได้เริ่มมีมากขึ้นในปี 2018 ท่ามกลางการพูดคุยระหว่างสหรัฐอเมริกาซึ่งมีทหารประจำอยู่ 20,000 นายในประเทศเพื่อสนับสนุนรัฐบาลอัฟกัน กับตาลีบัน กลุ่มก่อความไม่สงบหลัก ซึ่งต่อสู้กับรัฐบาลอัฟกันและกองทัพอเมริกัน นอกจากนี้ตาลีบันยังเคยโจมตีเป้าที่เป็นพลเรือน การพูดคุยส่วนใหญ่มีขึ้นที่โดฮา เมืองหลวงของประเทศกาตาร์ ที่ซึ่งเป็นที่ตั้งของสำนักงานตาลีบัน เป็นที่คาดการณ์ว่าการตกลงร่วมกันระกว่างตาลีบันกับสหรัฐจะนำไปสู่การถอนกำลังทหารอเมริกันออกจากอัฟกานิสถาน และเป็นการเริ่มต้นการเจรจาเพื่อสันติภาพในประเทศอัฟกานิสถานเอง นอกจากสหรัฐแล้วยังมีประเทศอำนาจใหญ่ในภูมิภาค เช่นปากีสถาน, จีน และรัสเซีย เช่นเดียวกับเนโต ที่มีส่วนช่วยผลักดันขบวนการสันติภาพนี้
เมื่อวันที่ 29 กุมภาพันธ์ 2020 สหรัฐอเมริกาได้ลงนามในข้อตกลงสันติภาพอย่างมีเงื่อนไขกับตาลีบัน ซึ่งระบุให้มีการถอนกองกำลังต่างชาติออกจากอัฟกานิสถานภายใน 14 เดือน อย่างไรก็ตาม เมื่อวันที่ 1 มีนาคม 2020 รัฐบาลอัฟกันซึ่งไม่ได้เป็นส่วนหนึ่งในการเจรจานี้ ได้ปฏิเสธข้อเรียกร้องของทั้งตาลีบันและสหรัฐที่ให้มีการสลับตัวนักโทษภายในวันที่ 10 มีนาคม 2020 โดยประธานาธิบดี Ashraf Ghani ระบุว่าข้อตกลงเช่นนี้จะต้องการการต่อรองเพิ่มเติมอีก และจะไม่ถูกปฏิบัติตามเป็นเงื่อนไข (precondition) เพื่อการเจรจาสันติภาพในอนาคต
กระต่ายแจ็ก

| กระต่ายแจ็ก |
| --- | --- |

กระต่ายป่าไม่ทราบชนิด (Lepus sp.) บนทางชนบทในประเทศอังกฤษ

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Mammalia
อันดับ:: Lagomorpha
วงศ์:: Leporidae
สกุล:: Lepus Linnaeus, 1758

ชนิดต้นแบบ
Lepus timidus Linnaeus, 1758
ชนิด
 ดูในเนื้อหา
สำหรับ Lepus ในความหมายอื่น ดูที่: กลุ่มดาวกระต่ายป่า
กระต่ายแจ็ก หรือ กระต่ายป่า (อังกฤษ: Jackrabbit, Jacklope, Hare) เป็นสกุลของกระต่ายสกุลหนึ่ง ใช้ชื่อสกุลว่า Lepus (/ลี-ปัส/)
กระต่ายสกุลนี้ เป็นกระต่ายป่า กระจายพันธุ์ไปในทุกภูมิภาคทั่วโลก ยกเว้นทวีปออสเตรเลีย มีทั้งหมด 32 ชนิด
โดยปกติจะมีขนสีน้ำตาลหรือเทา หูยาวมีขนาดใหญ่ และขาหลังที่ใหญ่และทรงพลัง มีความคล่องแคล่วปราดเปรียวมาก ใต้ฝ่าเท้ามีขนอ่อนนุ่มรองรับไว้เพื่อรองรับการกระโดด ในประเทศไทย พบเพียงชนิดเดียว คือ กระต่ายป่า (L. peguensis)
กระต่ายแจ็ก หรือ กระต่ายป่านั้นเป็นสัตว์ที่มีความปราดเปรียวว่องไวมาก วิ่งและกระโดดได้เร็ว เมื่อคิดเป็นสถิติแล้วยังสามารถวิ่งได้เร็วกว่านักกรีฑาเหรียญทองโอลิมปิกถึง 2 เท่า
ชนิด

สกุลย่อย Macrotolagus
Lepus alleni
สกุลย่อย Poecilolagus
Lepus americanus
สกุลย่อย Lepus
Lepus arcticus
Lepus othus
Lepus timidus
สกุลย่อย Proeulagus
Lepus californicus
Lepus callotis
Lepus capensis
Lepus flavigularis
Lepus insularis
Lepus saxatilis
Lepus tibetanus
Lepus tolai
สกุลย่อย Eulagos
Lepus castroviejoi
Lepus comus
Lepus coreanus
Lepus corsicanus
Lepus europaeus
Lepus granatensis
Lepus mandschuricus
Lepus oiostolus
Lepus starcki
Lepus townsendii
สกุลย่อย Sabanalagus
Lepus fagani
Lepus microtis
สกุลย่อย Indolagus
Lepus hainanus
Lepus nigricollis
Lepus peguensis
สกุลย่อย Sinolagus
Lepus sinensis
สกุลย่อย Tarimolagus
Lepus yarkandensis
สกุลย่อย ไม่ได้จัดอยู่ในสกุลย่อยใด
Lepus brachyurus
Lepus habessinicus
แหล่งข้อมูลอื่น

ข้อมูลที่เกี่ยวข้องกับ Lepus ที่วิกิสปีชีส์
กระทรวงการต่างประเทศ เครือจักรภพ และการพัฒนา

| --- | --- |
 อาคารที่ทำการกระทรวงเมื่อมองจากด้านถนนไวต์ฮอล
ภาพรวมกระทรวง
ก่อตั้ง: 1968; 56 ปีที่แล้ว (1968)
กระทรวงก่อนหน้า: กระทรวงเครือจักรภพ กระทรวงการต่างประเทศ
เขตอำนาจ: สหราชอาณาจักร
สำนักงานใหญ่: King Charles Street London, SW1 51°30′09″N 0°07′39.7″W﻿ / ﻿51.50250°N 0.127694°W﻿ / 51.50250; -0.127694
งบประมาณต่อปี: 1.1 พันล้าน ปอนด์ (ปัจจุบัน) และ £0.1พันล้าน ปอนด์ (เงินต้น) ในปี 2015/16
รัฐมนตรี: เดวิด แคเมอรอน, รัฐมนตรีว่าการกระทรวงการต่างประเทศ เครือจักรภพ และการพัฒนา
ฝ่ายบริหารกระทรวง: เซอร์ ฟิลิป บาร์ตัน, ปลัดกระทรวงและผู้อำนวยการหน่วยการทูต
ลูกสังกัด: หน่วยบริการแห่งสำนักการต่างประเทศฯ วิลตัน พาร์ค
เว็บไซต์: www.gov.uk/fco
กระทรวงการต่างประเทศ เครือจักรภพ และการพัฒนา (อังกฤษ: Foreign, Commonwealth and Development Office, ย่อ: FCDO) เป็นกระทรวงหนึ่งของรัฐบาลสหราชอาณาจักร รับผิดชอบต่อการคุ้มครองและส่งเสริมผลประโยชน์ของสหราชอาณาจักรทั่วโลก ตั้งขึ้นในปี พ.ศ. 2511 โดยการรวมกระทรวงการต่างประเทศกับกระทรวงเครือจักรภพ ผู้บริหารสูงสุดของกระทรวงคือ รัฐมนตรีว่าการกระทรวงการต่างประเทศ เครือจักรภพ และการพัฒนา เป็นตำแหน่งใหญ่แห่งรัฐ ซึ่งถือเป็นหนึ่งในตำแหน่งที่มีเกียรติยศสูงสุดในคณะรัฐมนตรี เช่นเดียวกับนายกรัฐมนตรี รัฐมนตรีคลัง และรัฐมนตรีมหาดไทย
คณะผู้บริหาร

คณะผู้บริหารกระทรวงซึ่งเป็นตำแหน่งข้าราชการการเมือง
รัฐมนตรีว่าการกระทรวงการต่างประเทศ เครือจักรภพ และการพัฒนา (Secretary of State for Foreign, Commonwealth and Development Affairs)
รัฐมนตรีว่าการทบวงการพัฒนาและแอฟริกา (Minister of State for Development and Africa)
รัฐมนตรีว่าการทบวงอินโดแปซิฟิก (Minister of State for Indo-Pacific)
รัฐมนตรีว่าการทบวงตะวันออกกลาง แอฟริกาเหนือ เอเชียใต้ เครือจักรภพ และสหประชาชาติ (Minister of State for the Middle East, North Africa, South Asia, Commonwealth and United Nations)
รัฐมนตรีว่าการทบวงภูมิอากาศ สิ่งแวดล้อม และพลังงาน (Minister of State for Climate, Environment and Energy)
รัฐมนตรีว่าการทบวงยุโรป (Minister of State for Europe)
สมาชิกรัฐสภาผู้ช่วยรัฐมนตรีฝ่ายดินแดนอเมริกา แคริบเบียน และโพ้นทะเล (Parliamentary Under-Secretary of State for Americas, Caribbean and Overseas Territories)
แหล่งข้อมูลอื่น

เว็บไซต์ทางการ
| ด ค กกระทรวงของรัฐบาลสหราชอาณาจักร |
| --- | --- |
หน่วยงานระดับกระทรวง:  สำนักอัยการสูงสุดสกอตแลนด์  สำนักอัยการสูงสุด  ธุรกิจและการค้า  สำนักคณะรัฐมนตรี  กลาโหม  วัฒนธรรม สื่อ และกีฬา  ศึกษาธิการ  ความมั่นคงทางพลังงานและการปล่อยแก๊สเรือนกระจกสุทธิเป็นศูนย์  สิ่งแวดล้อม อาหาร และกิจการชนบท  การต่างประเทศ เครือจักรภพ และการพัฒนา  สุขภาพและดูแลสังคม  มหาดไทย  ยุติธรรม  สำนักผู้นำสภาสามัญชน  สำนักผู้นำสภาขุนนาง  การยกระดับ การเคหะ และชุมชน  สำนักไอร์แลนด์เหนือ  สำนักสกอตแลนด์  วิทยาศาสตร์ นวัตกรรม และเทคโนโลยี  คมนาคม  ธนารักษ์  สินเชื่อเพื่อการส่งออก  สำนักเวลส์  งานและบำนาญ 
↑  Foreign Office Settlement. London: HM Treasury. 2015. สืบค้นเมื่อ 20 May 2016.
กระบอกสูบ

ภาพตัดของกระบอกสูบ
ในวิชาเครื่องยนต์ กระบอกสูบ (อังกฤษ: Cylinder) คือช่องว่างทรงกระบอกภายในเสื้อสูบ เป็นช่องว่างเพื่อให้ลูกสูบสามารถเลื่อนขึ้นลงขณะเครื่องยนต์ทำงาน ดังนั้นกระบอกสูบต้องมีผิวภายในที่เรียบแข็งและมีความเสียดทานต่ำ กระบอกสูบสามารถจำแนกเป็นสองประเภท คือแบบที่หล่อเป็นชิ้นเดียวกับเสื้อสูบ และแบบที่แยกเป็นคนละชิ้นกับเสื้อสูบแล้วนำมาสวมเข้าด้วยกัน กระบอกสูบแบบแยกนี้บางครั้งเรียก ปลอกสูบ (อังกฤษ: Cylinder sleeve) ซึ่งมีอยู่สองประเภท คือปลอกสูบแบบแห้ง (ไม่สัมผัสน้ำหล่อเย็น) และปลอกสูบแบบเปียก (สัมผัสน้ำหล่อเย็น)
กระบอกสูบเมื่อผ่านการใช้งานเป็นระยะเวลานานย่อมเกิดการสึกหรอซึ่งเกิดจากการเสียดสีของแหวนลูกสูบกับผนังกระบอกสูบ การสึกหรอจะมากหรือน้อยขึ้นอยู่กับความสะอาดของอากาศที่ถูกดูดเข้าไปรวมถึงความสะอาดของน้ำมันหล่อลื่น ด้านบนของกระบอกสูบจะมีอุณหภูมิสูงกว่าและได้รับการหล่อลื่นได้ไม่ดีเท่าด้านล่างของกระบอกสูบ ในระหว่างที่เครื่องยนต์ทำงาน ด้านข้างผนังของกระบอกสูบจะเป็นส่วนที่รับภาระกรรมมากที่สุด และมีความเสี่ยงที่จะกระบอกสูบจะเบี้ยวเป็นวงรี ดังนั้นเพื่อลดความสึกหรอของส่วนนี้ จึงมีการออกแบบให้มีการฉีดน้ำมันหล่อลื่นผนังกระบอกสูบเป็นพิเศษ น้ำมันหล่อลื่นที่ว่านี้ถูกส่งมาจากปั๊มที่รูน้ำมันบริเวณเพลาข้อเหวี่ยง และถูกฉีดออกมาจากรูที่ก้านสูบ
กระทรวงเอสเอ็มอีและสตาร์ตอัป

| --- | --- |
중소벤처기업부 Jungso Bencheo Gieopbu

ภาพรวมหน่วยงาน
ก่อตั้ง: 26 กรกฎาคม ค.ศ. 2017 (2017-07-26)
ก่อนหน้า: การธุรกิจขนาดเล็กและขนาดกลาง
เขตอำนาจ: รัฐบาลเกาหลีใต้
สำนักงานใหญ่: เขตซอ แทจ็อน
ฝ่ายบริหารหน่วยงาน: คว็อน ชิล-ซึง, รัฐมนตรีว่าการกระทรวงเอสเอ็มอีและสตาร์ตอัป ชเว ซู-กยู, รัฐมนตรีช่วยว่าการกระทรวงเอสเอ็มอีและสตาร์ตอัป
เว็บไซต์: เว็บไซต์ทางการภาษาอังกฤษ
กระทรวงเอสเอ็มอีและสตาร์ตอัป (อังกฤษ: Ministry of SMEs and Startups, 중소벤처기업부) เป็นกระทรวงหนึ่งของรัฐบาลเกาหลีใต้ ก่อตั้งขึ้นเมื่อเดือนกรกฎาคม 2017 ในรัฐบาลของมุน แจ-อิน เป็นการยกสถานะขึ้นจากการธุรกิจขนาดเล็กและขนาดกลาง (중소기업청) สำนักงานใหญ่ตั้งอยู่ที่เขตซอ แทจ็อน เมื่อเดือนกุมภาพันธ์ 2021 คว็อน ชิล-ซึง สมาชิกรัฐสภา พรรคประชาธิปไตยแห่งเกาหลี ได้รับการแต่งตั้งให้เป็นรัฐมนตรีว่าการกระทรวงเอสเอ็มอีและสตาร์ตอัป